白菊
作者：宇文虛中
朝代：宋

paragraphs: 西風蕭颯百草黄，南齋白菊占秋芳。
主人好事不專饗，擷送客館分幽香。
幽香清豔兩難得，冰雪肌膚龍麝裛。
悄然坐我蘂珠宫，玉斧瑤姬皆舊識。
仙家蓻菊名日精，我今號爾爲月英。
月中風露秋夕好，感此仙種來曾城。
憑君傳與金天令，月與霜姿駐清景。
重陽好伴白衣來，五柳先生憶三逕。